**MEĐIMURSKA ŽUPANIJA**

**GRAD PRELOG**

**GRADSKO VIJEĆE**

**SAVJET MLADIH GRADA PRELOGA**

 Na temelju članka 15. Zakona o savjetima mladih („Narodne novine“ broj 23/07) i članka 11. Odluke o osnivanju Savjeta mladih Grada Preloga („Službeni glasnik Međimurske županije“ broj: 6/07), Savjet mladih Grada Preloga, na sjednici održanoj 28. prosinca 2011. godine, donosi

**POSLOVNIK O RADU**

**SAVJETA MLADIH GRADA PRELOGA**

**I. OPĆE ODREDBE**

**Članak 1.**

Ovim Poslovnikom o radu Savjeta mladih Grada Preloga (u daljnjem tekstu: Poslovnik), koje se osniva kao savjetodavno tijelo Gradskog vijeća Grada Preloga uređuje se unutarnje ustrojstvo i način rada Savjeta mladih Grada Preloga (u daljnjem tekstu: Savjet), i to:

- konstituiranje Savjeta,

- prava i dužnosti članova Savjeta,

- izbor predsjednika i potpredsjednika Savjeta,

- poslovni red sjednica,

- javnost rada,

- druga pitanja značajna za rad Savjeta.

**II. KONSTITUIRANJE SAVJETA**

**Članak 2.**

Savjet je konstituiran na dan kada je održana prva sjednica koju je sazvao Gradonačelnik Grada Preloga, uz uvjet da sjednici prisustvuje većina članova Savjeta.

Predsjedatelj konstituirajuće sjednice ima do izbora predsjednika Savjeta sva prava i dužnosti predsjednika Savjeta u pogledu predsjedanja i rukovođenja sjednicom.

**Članak 3.**

Od dana konstituiranja Savjeta član Savjeta ima sva prava određena ovim Poslovnikom.

**Članak 4.**

Članovi Savjeta biraju se na dvije (2) godine.

Članovi Savjeta mogu biti razriješeni dužnosti i prije isteka mandata pod uvjetima propisanim Odlukom o osnivanju Savjeta mladih Grada Preloga.

**Članak 5.**

Prvoj sjednici Savjeta predsjedava, do izbora predsjednika najstariji član Savjeta.

**Članak 6.**

Savjet donosi odluke većinom glasova nazočnih članova Savjeta. Kvorum se utvrđuje na početku sjednice.

**Članak 7.**

Na sjednicama Savjeta glasuje se javno, osim kad se prosudi da prilike i svrha glasovanja nije prikladna za javno glasovanje. Tad se glasuje tajno.

**Članak 8.**

Savjet mladih donosi program rada savjeta mladih za svaku kalendarsku godinu, te ga donosi i podnosi na odobravanje Gradskom vijeću najkasnije do 30. rujna tekuće godine, za sljedeću kalendarsku godinu.

**III. IZBOR PREDSJEDNIKA I ZAMJENIKA PREDSJEDNIKA SAVJETA**

**Članak 9.**

Predsjednik i zamjenik predsjednika Savjeta biraju se iz redova članova Savjeta na prijedlog predsjedatelja ili članova Savjeta.

Predsjednik i zamjenik predsjednika biraju se na dvije (2) godine.

**Članak 10.**

Predsjednik i zamjenik predsjednika Savjeta bira se većinom glasova svih članova.

**IV. PRAVA I DUŽNOSTI ČLANOVA SAVJETA**

**a) Prisustvovanje sjednicama**

**Članak 11.**

Član Savjeta ima pravo i dužnost prisustvovati sjednicama i sudjelovati u radu Savjeta.

**Članak 12.**

Član Savjeta je dužan obavljati zadaće koje mu u okviru svog djelokruga povjeri Savjet.

**Članak 13.**

Član Savjeta može tražiti od pročelnika upravnog odjela Grada obavijesti i uvide u materijal o temama koje su na dnevnom redu sjednice Savjeta.

Član Savjeta može tražiti od pročelnika upravnog odjela Grada da mu pruže pomoć u obavljanju njegove funkcije, a posebno u izradi prijedloga koje on podnosi. Također može tražiti i stručne obavijesti i obavještenja radi potpunijeg upoznavanja i praćenja problema na koje nailazi u obavljanju funkcije člana Savjeta.

**b) Podnošenje prijedloga**

**Članak 14.**

U obavljanju prava i dužnosti član Savjeta razmatra i podnosi prijedloge Savjetu, a prihvaćene prijedloge Savjet daje Gradskom vijeću Grada Preloga.

Savjet je dužan obrazložiti svoj stav ili prijedlog.

Ovlašteni predlagatelj materijala o kojima Savjet odlučuje jesu članovi Savjeta i Gradonačelnik Grada Preloga.

**Članak 15.**

Savjet ima pravo tražiti da na njegovoj sjednici bude nazočan gradonačelnik ili osoba koju on ovlasti, pročelnik Upravnog odjela Grada, te predstavnici ustanova i trgovačkih društva čiji je osnivač Grad.

Osobe iz prethodnog stavka ne mogu na sjednici odlučivati.

**Članak 16.**

Savjet također može tražiti da na sjednici bude nazočan predstavnik pojedinog trgovačkog društva, ustanove, organizacije, mjesnog odbora, političke stranke ili drugi subjekt.

Na sjednicu može biti pozvan i znanstveni stručni djelatnik radi iznošenja mišljenja o pitanjima koja se raspravljaju na sjednici ili radi upoznavanja s njihovim mišljenjima o tim pitanjima.

**Članak 17.**

Predsjedniku Savjeta u pripremanju i organiziranju sjednice Savjeta pomaže službenik Upravnog odjela za upravu i društvene djelatnosti Grada Preloga.

**Članak 18.**

Prijedlozi se u pravilu dostavljaju pismeno (podnose se poštom ili se predaju na sjednici), a mogu se predlagati i usmeno na završetku sjednice. Rok za podnošenje prijedloga je 3 (tri) dana prije održavanja sjednice.

**V. PREDSJEDNIK I ZAMJENIK PREDSJEDNIKA SAVJETA**

**Članak 19.**

Predsjednik Savjeta:

- predstavlja Savjet,

- predsjedava i održava red na sjednicama Savjeta,

- pokreće inicijativu za razmatranje i raspravu o pojedinim prijedlozima,

- saziva sjednicu Savjeta,

- brine se o radu savjeta,

- podnosi izvješće o radu Savjeta Gradonačelniku najkasnije do ožujka tekuće godine, za prethodnu godinu, te je dužan informirati Gradsko vijeće jednom godišnje o radu Savjeta,

- brine se o provođenju načela javnosti,

- brine se o primjeni Poslovnika Savjeta i ostvarivanju prava članova Savjeta.

**Članak 20.**

Postupak smjenjivanja predsjednika može se pokrenuti na prijedlog 1/3 (jedne trećine) članova Savjeta, a za izglasavanje nepovjerenja predsjedniku potrebna je većina glasova svih članova Savjeta.

Odredba iz prethodnog stavka odgovarajuće se primjenjuje i na zamjenika predsjednika Savjeta.

**Članak 21.**

Zamjenik predsjednika Savjeta zamjenjuje predsjednika u slučaju njegove odsutnosti ili spriječenosti.

**VI. POSLOVNI RED NA SJEDNICI**

**Članak 22.**

Savjet održava sjednice najmanje jednom u dva mjeseca.

Sjednicu saziva predsjednik Savjeta.

Predsjednik Savjeta može sazvati izvanrednu sjednicu na vlastitu inicijativu, a dužan ju je sazvati na prijedlog najmanje 1/3 (jedne trećine) članova Savjeta, u roku od 30 dana od primitka prijedloga.

**Članak 23.**

Poziv na sjednicu dostavlja se članovima Savjeta u pravilu 3 (tri) dana prije sjednice, a taj rok može biti i kraći ako za to postoje opravdani razlozi. Uz poziv za sjednicu dostavlja se i prijedlog dnevnog reda.

Poziv i materijal za sjednicu mogu se dostaviti i elektroničkim putem.

**a) Predsjedavanje i sudjelovanje u radu**

**Članak 24.**

Sjednici Savjeta predsjeda predsjednik, a ukoliko je on odsutan zamjenjuje ga zamjenik predsjednika. Ako je i zamjenik predsjednika odsutan zamjenjuje ga predsjedavatelj koga izabere predsjednik.

**Članak 25.**

U radu sjednice ima pravo sudjelovati svaki član Savjeta.

**b) Red na sjednici**

**Članak 26.**

Red na sjednici osigurava predsjednik Savjeta.

U slučaju povrede reda na sjednici predsjednik može izreći mjere: opomenu ili oduzimanje riječi.

Ako predsjednik ne može održati red na sjednici redovnim mjerama, odredit će kratak prekid sjednice.

**c) Otvaranje i tok sjednice**

**Članak 27.**

Za pravovaljano donošenje prijedloga na sjednici Savjeta potrebno je da je prisutna većina članova Savjeta.

Prisutnost većine članova Savjeta utvrđuje se brojanjem ili prozivanjem članova Savjeta. Prisutnost se mora utvrditi na početku sjednice.

Nakon što je utvrdio da postoji potreban broj prisutnih, predsjednik otvara sjednicu.

Ako nije prisutna većina članova Savjeta sjednica se odgađa i o odgodi se pismeno izvješćuju odsutni članovi.

**d) Dnevni red**

**Članak 28.**

Dnevni red sjednice Savjeta predlaže predsjednik Savjeta.

U prijedlog dnevnog reda unose se svi predmeti i materijali koji su u rokovima i na način predviđen ovim Poslovnikom podnijeli ovlašteni predlagatelji.

**Članak 29.**

Dnevni red utvrđuje se na početku sjednice.

Prilikom utvrđivanja dnevnog reda najprije se odlučuje o prijedlogu da se pojedini predmet izostavi, a zatim da se dnevni red dopuni.

Nakon što se utvrdi dnevni red prelazi se na raspravu o pojedinim pitanjima i to redoslijedom utvrđenim u dnevnom redu.

U tijeku sjednice Savjeta može se izmijeniti redoslijed razmatranja pojedinih pitanja.

**e) Rasprava i odlučivanje**

**Članak 30.**

Na sjednici se o svakom predmetu na dnevnom redu raspravlja.

**Članak 31.**

Prijave za sudjelovanje u raspravi podnose se predsjedniku prije rasprave, te u tijeku rasprave sve do njezinog zaključenja.

Na sjednici se može utvrditi vrijeme u kojem sudionik rasprave može najdulje govoriti o pojedinom pitanju.

**Članak 32.**

Predsjednik zaključuje raspravu kada utvrdi da nema više prijavljenih govornika.

Predlagatelj može svoj prijedlog i povući, te u tom slučaju prestaje rasprava.

**Članak 33.**

O prijedlogu odluke ili drugog akta glasuje se poslije zaključenja rasprave.

Odluke i druge akte Savjet donosi većinom glasova nazočnih članova Savjeta.

Član Savjeta koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja. Smatra se da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojem osobno sudjeluje ili sudjeluje pravna osoba u kojoj on ima udio u vlasništvu.

Glasuje se javno, podizanjem ruke ili poimeničnim izjašnjavanjem pojedinih članova Savjeta mladih, osim kad se prosudi da prilike i svrha glasovanja nije prikladna za javno glasovanje. Tad se glasuje tajno.

Predsjednik utvrđuje i objavljuje rezultat glasovanja.

O radu na sjednici Savjeta vodi se zapisnik.

**Članak 34.**

Zapisnik sadrži:

- vrijeme i mjesto održavanja,

- dnevni red sjednice,

- ime i prezime osobe koja predsjedava sjednici,

- imena nazočnih članova Savjeta,

- imena članova Savjeta koji nisu prisutni,

- imena ostalih sudionika na sjednici,

- tijek sjednice s nazivom pitanja o kojima se raspravljalo,

- imena govornika koji su raspravljali o pojedinim pitanjima,

- rezultat glasovanja o pojedinim pitanjima, te

- naziv akata donesenih na sjednici.

**Članak 35.**

Zapisnik potpisuje predsjednik Savjeta i službenik Upravnog odjela za upravu i društvene djelatnosti Grada Preloga odnosno zapisničar.

Zapisnici sjednica Savjeta mladih čuvaju se u Upravnom odjelu za upravu i društvene djelatnosti Grada Preloga.

**VII. JAVNOST RADA**

**Članak 36.**

Rad Savjeta je javan.

Savjet obavještava javnost o svom radu putem javnih medija (priopćenja, prisustvovanja na sjednici i sl.) i WEB stranica Grada Preloga.

**Članak 37.**

Savjet može održati i konferenciju za javne medije, ako tako odluči Savjet ili predsjednik Savjeta.

**VIII. PRIJELAZNE I ZAVRŠNE ODREDBE**

**Članak 38.**

Prijedlog za promjenu Poslovnika može podnijeti svaki član Savjeta.

Prijedlog mora biti obrazložen, a podnosi se predsjedniku Savjeta koji ga prosljeđuje Savjetu na razmatranje.

Na temelju mišljenja Savjeta odlučuje s većinom svih članova da li će se pristupiti predloženoj promjeni Poslovnika.

Izmjene Poslovnika Savjeta donose se većinom glasova svih članova Savjeta, kao i Poslovnik Savjeta.

**Članak 39.**

Program rada Savjeta mladih za 2012. godinu, Savjet mladih donosi i podnosi na odobravanje Gradskom vijeću najkasnije do 30. ožujka 2012. godine.

**Članak 40.**

Ovaj Poslovnik stupa na snagu danom donošenja, a objavljuje se na WEB stranici Grada Preloga.

Klasa: 007-01/11-01/12

Urbroj: 2109/14-01-11-08

Prelog, 28. prosinca 2011.

 PREDSJEDNIK SAVJETA

 MLADIH GRADA PRELOGA

 **\_\_\_\_\_\_\_\_\_\_\_\_\_\_\_\_\_\_\_\_\_\_\_**